Imtella' Ġunju 14, 2020 Meta kien tifel, ommu kellha problema tad-droga, u missieru miet b'doża qawwija tad-droga. Minbarra li rabba lil ħutu, f'żgħożitu anki weħel il-ħabs. Illum li ilu kważi erba' snin ħieles mid-droga, Ryan Vella, għamel kanzunetta spontanja biex jagħti kuraġġ lil min dieħel għal programm ta' rijabilitazzjoni tad-droga. Bi tbissima mistħija fuq wiċċu, Ryan Vella qal li waqt il-Covid 19 minħabba li ma baqgħux jiddaħħlu iktar nies għall-programm ta' rijabilitazzjoni mid-droga, għamel kanzunetta biex jagħtihom kuraġġ u jibqgħu ddeterminati li jbiddlu ħajjithom. Fil-kanzunetta, Ryan jsemmi t-trobbija diffiċli li kellu fosthom li ommu kienet tbiegħ id-droga, missieru miet b'overdose u minħabba f'hekk spiċċa mhux talli ma kellux min jieħu ħsiebu, imma kellu jrabbi lil ħutu iżgħar minnu. "Kont insajjar lil ħuti, qattajt ħafna ħin magħhom id-dar minn 13 sa 17 dejjem magħhom u noħroġhom." Ryan Vella għamel żewġ programmi ta' rijabilitazzjoni mid-droga u issa ilu kważi erba' snin ħieles mid-droga. Qal li jrid bil-messaġġ tiegħu jrid ikun ta ispirazzjoni għal min jinsab fl-istess ilma li kien huwa qabel għamel il-programm. "Iktar milli lil dawk li deħlin lill-programm iktar rrid nagħti kuraġġ lil dawk li għadhom ma ddeċidewx, biex għamiltha jien jasal kulħadd." Ryan qalilna li wieħed irid jaċċetta li għandu problema u minn hemm jibda l-proċess tal-fejqan. "Tagħmlux bħali jien ħlejt disa' snin qabel iddeċidejt u kienu l-isbaħ snin ta' ħajti minn 20 sa 30". Ryan Vella wissa' li d-droga tisraqlek ħajtek u tkisser mhux biss lilek u lil ta' madwarek.